KOMMISSIONENS FORORDNING (EF) Nr. 573/96 af 29. marts 1996 om ændring af forordning (EF) nr. 1600/95 om gennemførelsesbestemmelser for importordningen og om åbning af toldkontingenter for mælk og mejeriprodukter og om ændring af forordning (EF) nr. 1474/95 om åbning og forvaltning af toldkontingenter for æg og ægalbumin som følge af de aftaler, som er indgået under de multilaterale handelsforhandlinger i Uruguay-rundens regi

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 804/68 af 27. juni 1968 om den fælles markedsordning for mælk og mejeriprodukter (1), senest ændret ved Kommissionens forordning (EF) nr. 2931/95 (2), særlig artikel 16, stk. 4,

under henvisning til Rådets forordning (EØF) nr. 2771/75 af 29. oktober 1975 om den fælles markedsordning for æg (3), senest ændret ved Kommissionens forordning (EF) nr. 2916/95 (4), særlig artikel 6, stk. 1,

under henvisning til Rådets forordning (EØF) nr. 2783/75 af 29. oktober 1975 om den fælles handelsordning for ægalbumin og mælkealbumin (5), senest ændret ved forordning (EF) nr. 2916/95, særlig artikel 4, stk. 1, og

ud fra følgende betragtninger:

Ifølge artikel 14 i Kommissionens forordning (EF) nr. 1600/95 af 30. juni 1995 om gennemførelsesbestemmelser for importordningen og om åbning af toldkontingenter for mælk og mejeriprodukter (6), senest ændret ved forordning (EF) nr. 388/96 (7), skal ansøgningerne om importlicenser inden for rammerne af toldkontingenter, der ikke er opdelt pr. oprindelsesland, indgives i løbet af de første ti dage af hvert kvartal;

de aftaler, som EF har indgået under forhandlingerne i henhold til artikel XXIV, stk. 6, i GATT (8), vil føre til en reduktion af de mængder, der kan indføres inden for rammerne af visse af disse kontingenter i den nuværende kontingentperiode; for at undgå en overskridelse af disse kontingenter bør fristen for indgivelse af licensansøgninger for fjerde kvartal udskydes, indtil de pågældende kontingenter er definitivt fastlagt; det er derfor nødvendigt at ændre artikel 14 i forordning (EF) nr. 1600/95;

ifølge artikel 5 i Kommissionens forordning (EF) nr. 1474/95 af 28. juni 1995 om åbning og forvaltning af toldkontingenter for æg og ægalbumin som følge af de aftaler, som er indgået under de multilaterale handelsforhandlinger i Uruguay-rundens regi (9), ændret ved forordning (EF) nr. 2916/95, skal ansøgningerne om importlicenser indgives i løbet af de første ti dage af det seneste kvartal; ovenstående overvejelser betyder, at også denne dato bør udskydes til det tidspunkt, hvor de mængder, der er en følge af forhandlingerne i henhold til artikel XXIV, stk. 6, er definitivt fastlagt; derfor bør artikel 5 i nævnte forordning ændres;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter og fra Forvaltningskomitéen for Fjerkrækød og Æg -

UDSTEDT FØLGENDE FORORDNING:

Artikel 1

1. I artikel 14, stk. 1, i forordning (EF) nr. 1600/95 indsættes følgende:

»Dog kan licensansøgningerne for kvartalet fra den 1. april til den 30. juni 1996 først indgives i løbet af en periode på ti dage, der begynder den 15. maj.«

2. I artikel 5, stk. 1, i forordning (EF) nr. 1474/95 indsættes følgende:

»Dog kan licensansøgningerne for kvartalet fra den 1. april til den 30. juni 1996 først indgives i løbet af en periode på ti dage, der begynder den 15. maj.«

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 29. marts 1996.

På Kommissionens vegne

Franz FISCHLER

Medlem af Kommissionen

(1) EFT nr. L 148 af 28. 6. 1968, s. 13.

(2) EFT nr. L 307 af 20. 12. 1995, s. 10.

(3) EFT nr. L 282 af 1. 11. 1975, s. 49.

(4) EFT nr. L 305 af 19. 12. 1995, s. 49.

(5) EFT nr. L 282 af 1. 11. 1975, s. 104.

(6) EFT nr. L 151 af 1. 7. 1995, s. 12.

(7) EFT nr. L 53 af 2. 3. 1996, s. 12.

(8) EFT nr. L 334 af 20. 12. 1995, s. 25.

(9) EFT nr. L 145 af 29. 6. 1995, s. 19.